CELEX: 32018D1083
Language: bg
Date: 2018-07-30 00:00:00
Title: Решение (ОВППС) 2018/1083 на Съвета от 30 юли 2018 година за изменение на Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия

31.7.2018   
               
               
                  BG
               
               
                  Официален вестник на Европейския съюз
               
               
                  L 194/142
               
            
         РЕШЕНИЕ (ОВППС) 2018/1083 НА СЪВЕТА
         от 30 юли 2018 година
         за изменение на Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 10 ноември 2008 г. Съветът прие Съвместно действие 2008/851/ОВППС (1) за създаване на военната операция на ЕС Atalanta („Atalanta“).
                  
               
                     (2)
                  
                  
                     На 28 ноември 2016 г. с Решение (ОВППС) 2016/2082 на Съвета (2) Съвместно действие 2008/851/ОВППС беше изменено, а срокът на Atalanta — удължен до 31 декември 2018 г.
                  
               
                     (3)
                  
                  
                     При стратегическия преглед на Atalanta за 2018 г. се стигна до заключението, че мандатът на операцията следва да бъде удължен до 31 декември 2020 г.
                  
               
                     (4)
                  
                  
                     На 29 март 2017 г. Обединено кралство Великобритания и Северна Ирландия уведоми Европейския съвет в съответствие с член 50, параграф 2 от Договора за намерението си да се оттегли от Европейския съюз.
                  
               
                     (5)
                  
                  
                     Като се има предвид член 50, параграф 3 от Договора следва да бъде назначен нов командващ операцията на ЕС и да бъде определен нов щаб на операцията на ЕС, включително центъра за морска сигурност на Atalanta в Африканския рог (MSCHOA), считано от 29 март 2019 г. в 12.00 часа централноевропейско време.
                  
               
                     (6)
                  
                  
                     На 19 юни 2018 г. Комитетът по политика и сигурност постигна съгласие по предложението на Испания и Франция за прехвърлянето на командните и контролните структури на Atalanta.
                  
               
                     (7)
                  
                  
                     Държавите членки, които предоставят новите командни структури, следва да се ползват от финансирането на общите разходи съгласно Решение (ОВППС) 2015/528 на Съвета (3) за създаване на механизъм за администриране на финансирането на общите разходи за операциите на Съюза с военни последици или последици в областта на отбраната.
                  
               
                     (8)
                  
                  
                     Съвместно действие 2008/851/ОВППС следва да бъде съответно изменено.
                  
               
                     (9)
                  
                  
                     В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната. Дания не участва в изпълнението на настоящото решение и не участва във финансирането на операцията,
                  
               ПРИЕ НАСТОЯЩОТО РЕШЕНИЕ:
         
            Член 1
            Съвместно действие 2008/851/ОВППС се изменя, както следва:
            
                        1)
                     
                     
                        Член 3 се заменя със следното:
                        
                           „Член 3
                           Назначаване на командващ операцията на ЕС
                           Вицеадмирал Antonio MARTORELL LACAVE се назначава за командващ операцията на ЕС на мястото на генерал-майор Charlie STICKLAND OBE RM, считано от 29 март 2019 г., 12.00 часа централноевропейско време.“
                        
                     
                  
                        2)
                     
                     
                        Член 4 се заменя със следното:
                        
                           „Член 4
                           Определяне на щаба на операцията на ЕС
                           
                              1.   Щабът на операцията на ЕС се разполага в Northwood, Обединеното кралство, до 29 март 2019 г., 12.00 часа централноевропейско време.
                           
                           
                              2.   От 29 март 2019 г., 12.00 часа централноевропейско време, щабът на операцията на ЕС се разполага в Rota, Испания, с изключение на Центъра за морска сигурност в Африканския рог (MSCHOA), който се разполага в Brest, Франция.“
                           
                        
                     
                  
                        3)
                     
                     
                        В член 14 се добавя следният параграф:
                        
                           „6.   Референтната сума за общите разходи на военната операция на ЕС за периода от 1 януари 2019 г. до 31 декември 2020 г. е 11 777 000 EUR. Процентът от референтната сума, посочен в член 25, параграф 1 от Решение (ОВППС) 2015/528 на Съвета, е 0 %.“
                        
                     
                  
                        4)
                     
                     
                        Вмъква се следният член:
                        
                           „Член 14 а
                           Временни финансови разпоредби
                           
                              1.   От 1 септември 2018 г. разходите, направени от командващия операцията на ЕС, определен в член 3, и щаба на операцията на ЕС, определен в член 4, параграф 2, се финансират в съответствие с Решение (ОВППС) 2015/528.
                           
                           
                              2.   Съветът упълномощава Испания и Франция предварително да финансират общите разходи, направени съгласно параграф 1, и да поискат възстановяването им в съответствие с член 27 от Решение (ОВППС) 2015/528 на Съвета.“
                           
                        
                     
                  
                        5)
                     
                     
                        В член 16 параграф 3 се заменя със следното:
                        
                           „3.   Операцията на ЕС приключва на 31 декември 2020 г.“.
                        
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 30 юли 2018 година.
            
               
                  За Съвета
               
               
                  Председател
               
               G. BLÜMEL
            
         
         
            (1)  Съвместно действие 2008/851/ОВППС на Съвета от 10 ноември 2008 г. относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (ОВ L 301, 12.11.2008 г., стр. 33).
         
            (2)  Решение (ОВППС) 2016/2082 на Съвета от 28 ноември 2016 г. за изменение на Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (ОВ L 321, 29.11.2016 г., стр. 53).
         
            (3)  Решение (ОВППС) 2015/528 на Съвета от 27 март 2015 г. за създаване на механизъм за администриране на финансирането на общите разходи за операциите на Европейския съюз с военни последици или последици в областта на отбраната (Athena) и за отмяна на Решение 2011/871/ОВППС (ОВ L 84, 28.3.2015 г., стр. 39).